Diari Oficial de la Generalitat Valenciana


Sumari del DOGV 2884, del 05-12-1996 (1996/840246)

RESOLUCIÓ de 30 d'octubre de 1996, del secretari general de la Conselleria de Sanitat i Consum, per la qual es convoquen ajudes per a la formació del personal al servei de les institucions sanitàries dependents de la Conselleria de Sanitat i Consum i els seus beneficiaris per al curs acadèmic 1995/96.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2884

Data del DOGV
:   05-12-1996

Secció del DOGV
:   ALTRES DISPOSICIONS

Número del document
:   1996/840246


Data del document
:   30-10-1996

Organisme emissor
:   Conselleria de Sanitat i Consum

Tipus de document
:   Resolució

RESOLUCIÓ de 30 d'octubre de 1996, del secretari general de la Conselleria de Sanitat i Consum, per la qual es convoquen ajudes per a la formació del personal al servei de les institucions sanitàries dependents de la Conselleria de Sanitat i Consum i els seus beneficiaris per al curs acadèmic 1995/96.  
Mitjançant la Instrucció de 21 de setembre de 1994, del director per a la Gestió de Personal, es derogaren les circulars 26/1989 (13.12.89) i 17/1990 (30.10.90), de la Conselleria de Sanitat i Consum sobre ajudes per a la criança de fills menors de seis anys, i s'hi introduïren les següents modificacions en la Circular 20/1989 (05.10.89), de formació de personal al servei del Servei Valencià de Salut i els beneficiaris d'aquest personal:  
En la Instrucció 4 de l'esmentada circular es modificà el següent grup d'estudis:  
- Grup V Educació Preescolar i Guarderia  
\* Nivells d'Educació Preescolar i Guarderia per a alumnes fins a 5 anys.  
La Instrucció 5 de la Circular 20/1989 (5.10.89), relativa a la quantia de les ajudes per grups d'estudis quedà redactada de la manera següent:  
- Grup I: 40.000 PTA.  
- Grup II: 35.000 PTA.  
- Grup III: 30.000 PTA.  
- Grup IV: 25.000 PTA.  
- Grup V: 60.000 PTA.  
Si es creen plans d'estudis nous que no estiguen compresos en els cinc grups d'aquest apartat, caldrà tenir en compte les equivalències que hi establisca el Ministeri d'Educació i Ciència.  
En la Instrucció 0.8.2.4 de la Circular 20/1989 es va incloure, en relació amb els requisits que han de complir els estudiants, el paràgraf següent:  
Per a obtenir les ajudes descrites en el grup V no hi haurà límit mínim d'edat i serà necessari aportar del centre que acredite l'assistència del beneficiari.   
En virtut de les competències conferides per l'article 42.k del Decret del Consell 46/1988, de 12 d'abril, i l'article 9.c del Decret 37/1994, de 21 de febrer, i en compliment dels acords que en la matèria d'ajudes per a la formació s'han assolit en la reunió mantinguda el 28 d'octubre de 1996, entre la Conselleria de Sanitat i Consum i els integrants de la Mesa Sectorial de Sanitat, composta per representants de les organitzacions sindicals CEMSATSE, CSIF, CC OO i UGT, resolc:  
Primer  
Convocar les ajudes per a la formació del personal al servei de les institucions sanitàries gestionades per la Conselleria de Sanitat i Consum i els seus beneficiaris per al curs acadèmic 1995/96.  
S'estableix en 780 milions de pessetes la quantitat destinada al pagament de les ajudes esmentades.  
Segon  
El termini per a la presentació de sol·licituds serà d'un mes, comptador des de l'endemà de la publicació d'aquesta resolució en el Diari Oficial de la Generalitat Valenciana.  
La declaració de la renda, que haurà de presentar-se juntament amb la sol·licitud, serà la corresponent a l'any 1995.  
Tercer  
Queda modificada la Instrucció 5 de la Circular 20/1989 (5.10.89) respecte de la quantia dels grups d'estudis següents:  
- Grup I: 50.000 PTA.  
- Grup V: 90.000 PTA.  
Quart  
Queda derogada la Circular 4/1990 (16.2.90), del secretari general de la Conselleria de Sanitat i Consum i, per tant, podran sol·licitar ajudes per a la formació el personal que, mitjançant qualsevol tipus de relació jurídica, preste els seus serveis en les institucions sanitàries dependents de la Conselleria de Sanitat i Consum i que es trobe en situació d'actiu o assimilat en la data d'acabament del termini de presentació de sol·licituds, sempre que perceba les retribucions a càrrec del pressupost de despesa i de dotacions del Servei Valencià de Salut. També podran ser destinataris de les ajudes els beneficiaris del personal esmentat, segons que preveu la Circular 20/1989 (5.10.89).  
Per a la percepció de les ajudes convocades pel personal interí i eventual, serà requisit que aqueix personal haja estat en la situació d'actiu, com a mínim, des del dia 1 de gener de 1996 fins a la data d'acabament del termini de presentació de sol·licituds.  
Cinqué  
Per a la sol·licitud, el tràmit i la resolució de les ajudes convocades, queda prorrogada la vigència de la circular 20/1989 (5.10.89), amb les modificacions que s'introduïren mitjançant la Instrucció del director per a la Gestió de Personal de 21 de setembre de 1994, a les quals s'ha fet referència en el preàmbul d'aquesta resolució, i la modificació que es realitza en l'apartat tercer de la part dispositiva d'aquesta resolució.  
Sisé  
La vigència d'aquesta resolució està referida únicament al curs acadèmic 1995-1996.  
València, 30 d'octubre de 1996.- El secretari general de la Conselleria de Sanitat i Consum: Juan Oliver Chirivella.